Alba Records
Alba Records on suomalainen levymerkki. Alba julkaisee pääasiassa klassista musiikkia, mutta jonkin verran myös jazzia ja maailmanmusiikkia. Yhtiön toimitusjohtajana on vuodesta 2015 toiminut Erkki Nisonen, kun yhtiön vetäjä Timo Ruottinen siirtyi yli 20 vuoden toimitusjohtajuuden jälkeen hallituksen puheenjohtajaksi. Nykyisin Alba Records on Uittamon Äänite Oy:n aputoiminimi.
Alba-yhtiöryhmän perusti 90-luvun alussa 16 taiteilijaa, joista 14 oli Alba Music Oy:n perustajina henkilökohtaisesti, yksi StudioTehdas Oy –nimisen osakeyhtiön kautta ja yksi toimi ulkopuolisena neuvonantajana ja alkuvaiheen tuotantojen äänittäjänä oman yhtiönsä kautta. Perustajaosakkaana oli myös musiikkikustantaja Otto Murentini Ky, jonka taustalla oli samoja toimijoita. Perustajajoukossa oli musiikin ammattilaisten lisäksi kuvataiteilijoita sekä teatterialan ammattilaisia. Alba Music Oy:n alkuvaiheessa toiminta oli suuntautunut äänitetuotannon lisäksi monenlaiseen teatterialan alihankintatoimintaan. Jo ensimmäisen toimintavuoden aikana perustettiin Alba Records Oy CD-levyjen julkaisu- ja markkinointiyhtiöksi. Yhtiöiden ydinryhmän muodostivat graafikko Jaakko Bashmakov, joka oli yhtiön ensimmäinen toimitusjohtaja, sekä Tampere-talon silloinen talousjohtaja Timo Ruottinen ja säveltäjä Jukka Siikavire. Strategiseen suunnitteluun ottivat osaa myös säveltäjä Sakari Vainikka ja äänisuunnittelija Kari Kalliolahti. Pohdintojen jälkeen tavoitteeksi asetettiin alusta asti korkea laatu, koski se sitten artistien suoritusta, äänitysten laatua tai levyjen ulkoasua.
Alkuvaiheessa ajatuksena oli tuottaa taidemusiikin ohella myös kevyempää tuotantoa, mitä Jukka Siikavire sitten tuottikin muutaman nimikkeen. Tämä suunta osoittautui kuitenkin alkavalle yritykselle silloin liian riskialttiiksi ja Siikavire keskittyi säveltäjänä TV-, teatteri- ja elokuvamusiikin alueille myöhemmin perustetussa Alba Forte Oy:ssä, joka on nykyisin Siikavireen perheen yhtiö. Timo Ruottisen rooli oli toimia akustisen musiikin tuottajana (osa-alueina pääasiassa klassinen taidemusiikki mutta myös jazz ja maailmanmusiikki) sekä taloushallinnon vastuuhenkilönä. Ruottisen jätettyä 1993 Tampere-talon hänen roolinsa muodostui entistä keskeisemmäksi. Uudelle vuosituhannelle tultaessa tuotannon kasvaessa yhtiön oli tehtävä strateginen ratkaisu ja luovuttava kannattavasta teatterialan alihankintatoiminnasta, mikä alkoi kuormittaa hallintoa liikaa pääasiaksi muodostuneen klassisen musiikin tuotannon rinnalla. Siitä seurasi eräitä luonnollisia omistusjärjestelyjä ja lopulta erilaisten kehityskulkujen jälkeen Alba oli tilanteessa, missä Alba Records Oy oli kokonaan Alba Music Oy:n omistama tytäryhtiö. Timo Ruottisen alkaessa kuluvalla vuosikymmenellä suunnitella luopumista aktiivitoiminnasta ja etsiessä toiminnalle jatkajaa Bashmakov ja Siikavire irtautuivat yhtiöstä, enemmistöosuus oli siirtynyt Ruottisen perheelle jo aikaisemmin.
Alba on lähes ainoa suomalainen säännöllisesti vanhaa musiikkia julkaiseva levymerkki, mutta yhtiö on julkaissut myös runsaasti suomalaisten nykysäveltäjien tuotantoa. Suomen Säveltäjät ry:n puheenjohtajan, säveltäjä Mikko Heiniön tekemän tilaston mukaan Alban katalogissa on eniten suomalaisia säveltäjänimiä.
Alba on julkaissut ensimmäiset täysin kotimaisin voimin toteutetut taidemusiikin niin sanotut hybridilevyt, joita tavallisen CD-soittimen stereotoiston lisäksi voidaan toistaa superaudiosoittimella monikanavaisena (5.0 tai 5.1).
Ensimmäinen hybridilevy oli InTime-yhtyeen ja Tampere Filharmonian Astor Piazzolla -levy ja toinen urkuri Kari Vuolan Bach-levy, joka oli samalla myös ensimmäinen Suomessa julkaistu monikanavainen urkuäänite.
Vuonna 2015 Yleisradion musiikkitoimitus valitsi Vuoden levyksi Alba Recordsin julkaiseman Kamus-kvartetin "Different Voices" -albumin, jolla kuullaan Jean Sibeliuksen, Jouni Kaipaisen ja Jukka Tiensuun jousikvartetot.
Kun Suomessa jaettiin ensi kertaa klassisen musiikin Emma-palkinto vuonna 2006, viidestä ehdokaslevystä kolme oli Alban julkaisuja. Palkinnon voitti Alban julkaisema Jukka Tiensuun sävellyksiä sisältävä levy "Minds and Moods", jolla soittaa Tampere Filharmonia kapellimestarinaan Susanna Mälkki ja pianosolistina Juhani Lagerspetz. Vuodelta 2007 Alba keräsi viidestä klassisen musiikin Emma-ehdokkuudesta kaksi. Ne olivat pianisti Jaana Kärkkäisen soittama tuplalevy "Twenty Contemplations", Olivier Messiaenin moderni pianoteos (Alba ABCD 226:1-2) ja Zagros-yhtyeen nimikkolevy "zagros" (Alba ABCD 239).Juhani Lagerspetz, piano (Mind), Tampere Filharmonia / Susanna Mälkki, kapellimestari, Alba ABCD 224 (1 SACD/CD)
Markku Luolajan-Mikkola, viola da gamba; Petra Aminoff, nokkahuilut ja traverso; Varpu Haavisto, viola da gamba; Aapo Häkkinen, cembalo; Kreeta-Maria Kentala, barokkiviulu; Piia Komsi, sopraano; Heikki Kulo, tenori & Jukka Tiensuu, cembalo. Alba ABCD 259
TURUN FILHARMONINEN ORKESTERI/JUHA KANGAS kapellimestari. Alba ABCD 288